Document ID: 32009D0073

KOMISIJAS LĒMUMS
(2008. gada 17. decembris)
par Lēmuma 2007/589/EK grozījumiem attiecībā uz pamatnostādņu iekļaušanu par slāpekļa monoksīda emisiju monitoringu un ziņošanu par tām
(izziņots ar dokumenta numuru K(2008) 8040)
(Dokuments attiecas uz EEZ)
(2009/73/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcefektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (1), un jo īpaši tās 14. panta 1. punktu un 24. panta 3. punktu,
tā kā:
(1)
Pilnīgs, vienveidīgs, caurskatāms un precīzs slāpekļa monoksīda (N2O) emisiju monitorings un ziņošana par tām saskaņā ar šajā lēmumā noteiktajām pamatnostādnēm ir būtisks nosacījums ar Direktīvas 2003/87/EK noteiktās siltumnīcefekta radīto gāzu emisijas kvotu tirdzniecības sistēmas (ES ETS) darbībai attiecībā uz N2O emisijām no iekārtām, kuras iekļautas ES ETS saskaņā ar minētās direktīvas 24. pantu.
(2)
Komisijas 2007. gada 18. jūlija Lēmums 2007/589/EK, ar ko nosaka pamatnostādnes siltumnīcefekta gāzu emisiju monitoringam un ziņošanai par tām saskaņā ar Eiropas Parlamenta un Padomes Direktīvu 2003/87/EK (2), neattiecas uz N2O emisijām.
(3)
Nīderlande ir iesniegusi pieprasījumu iekļaut N2O emisijas no slāpekļskābes ražošanas iekārtām ES ETS laika posmam no 2008. līdz 2012. gadam.
(4)
Tāpēc jāpievieno pamatnostādnes par N2O emisiju noteikšanu, izmantojot emisiju nepārtrauktu mērījumu sistēmas.
(5)
Globālās sasilšanas potenciāls (GSP), ko laika periodam no 2008. līdz 2012. gadam Klimata pārmaiņu starpvaldību padome (IPCC) noteikusi savā Otrajā novērtējuma ziņojumā, vienai tonnai N2O emisijas ir ekvivalents 310 tonnu oglekļa dioksīda (1995. gada IPCC GSP vērtība). Šī vērtība jāizmanto, lai iekārtu operatoru sniegtie ziņojumi būtu pilnīgā saskaņā ar dalībvalstu ziņojumiem par valsts emisiju uzskaites rezultātiem, kurus sniedz, ievērojot Apvienoto Nāciju Organizācijas Pamatkonvenciju par klimata pārmaiņām (UNFCCC) un Kioto protokolu.
(6)
Tādēļ attiecīgi jāgroza Lēmums 2007/589/EK.
(7)
Šajā lēmumā paredzētie pasākumi ir saskaņā ar Klimata pārmaiņu komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2007/589/EK grozījumi
Lēmumu 2007/589/EK groza šādi.
1)
Lēmuma 1. panta pirmo daļu aizstāj ar šādu:
“Pamatnostādnes par siltumnīcefekta gāzu emisiju monitoringu un ziņošanu par emisijām, kas rodas no darbībām, kas minētas Direktīvas 2003/87/EK I pielikumā, un darbībām, kuras iekļautas saskaņā ar minētās direktīvas 24. panta 1. punktu, ir noteiktas šā lēmuma pielikumos.”
2)
Pielikumu rādītājā pievieno šādu ierakstu:
“XIII pielikums.
Pamatnostādnes par slāpekļa monoksīda (N2O) emisiju noteikšanu, kas rodas slāpekļskābes, adipīnskābes, kaprolaktāma, glioksāla un glioksālskābes ražošanai specifiskās darbībās”.
3)
Lēmuma I pielikumu groza, kā noteikts šā lēmuma pielikuma A daļā.
4)
Pievieno XIII pielikumu, kā noteikts šā lēmuma pielikuma B daļā.
2. pants
Piemērošana
Šo lēmumu piemēro no 2008. gada 1. janvāra.
3. pants
Adresāti
Šis lēmums ir adresēts dalībvalstīm.
Briselē, 2008. gada 17. decembrī

Labels: 2
4
7
3
12
15